钦定古今图书集成/方舆汇编/职方典/第1109卷 > 台湾府山川考 府志
## 钦定古今图书集成/方舆汇编/职方典/第1109卷 > 台湾府山川考 府志

本府。〈台湾县附郭。〉

木冈山　：在府治东北约百三十馀里，巍峨特耸。其峰顶每罩云雾，必至天气清明之时，方见山形，远望其峰，上与天齐。台湾之山，惟此山最高大，是为郡山之祖焉。

大冈山　：在府治东南。此山离府三十馀里。山上有大石耸秀，形如冠帽。中有大石洞，其山能鸣，鸣则非吉祥之兆。

矶头山　，在凤山治西南，离府五百三十馀里。其山西尽大海，高峻之极，山顶常带云雾。俗传此山有仙人，衣红衣黑，降游于上。今有生成石磴石碁盘在。凡往来洋船，皆以此山为指南。西南之山，至此极焉。

鸡笼鼻头山　：在诸罗治东北。形如鸡笼，因以为名。原红毛时，筑有一小城在焉。城东设铳台一座。台湾之山，自此发源。凡日本往来洋船，皆以此为指南。

大冈山　、小冈山　，二山脱落平洋。大冈山在北，小冈山在南，互相对峙焉。

鹿耳门　在台湾港口，形如鹿耳，分列两旁。中有港门，镇锁水口。凡来台之舟，皆从此入，泊舟港内。其港门甚隘，又有沙线，行舟者皆以浮木《植标》志之。

北线尾　，在鹿耳门南，与鹿耳门接壤。其南，即安平镇也。离安平镇未上里许，中有一港名“大港。” 红毛时甚深，夹板船从此出入，今浅。

大山屿　横直各三十馀里。

香炉屿　：形如香鼎，故名。

雁净屿　：有二，比肩而立，无人居。

沙墩屿　屿皆土沙，故名。

龟壁山　：龟壁，海物名；山下最多山，因以为名。锭钩屿　，屿产紫菜，澎民常往采。

鸡肾屿　：形如鸡肾，故名。

《鸟屿　》：此屿多鸟，因名。

屈爪屿　：形如卧虎屈爪。

吉贝屿　：澎民捕鱼者多在此。

《目屿　》：形如人眼，故名。

《姑婆屿　》屿出紫菜，

铁砧屿　上皆石板，大三、四丈，平坦无痕，若攻铁之砧。

土地公屿　上有《石鑴神像》，不知来自何时，因名。

金山屿　：屿色黄赤如金然；故土人呼之“空壳屿　。” 此屿百物皆空，故土人因目之。丁字门屿　横于西屿，如丁字然。

镇海屿　：明时设兵防守海寇于此，后因以名屿。

大仓屿　澎民罕到，只一旷土。

四角屿　：其形正方为名。

鸡笼屿　：其形上狭下广，如土人笼鸡之器。桶盘屿　：形如托物之盘。

虎井屿　形如虎

花屿　、草屿　：二屿相连。澎山无草木，二屿颇有，故以花草名。

大猫屿　、小猫屿　：相去无多。屿之怪石隐约如猫，故名。

南屿　亦名大屿。先时居民甚多，以波涛不测，移居八罩屿。

头巾屿　形如角巾

八罩屿　：周围三里馀，居民稠密，烟火相望，而书声相闻也。

狗沙屿　：鱼名狗沙。此屿最多，故名。

将军屿　上有将军神庙，因以名屿。

岑圭屿　闽人谓“岑圭” 者，即阶级也，屿形如之，故名。

船帆屿　形如船帆

味银屿　波流甚急。红彝时，通商诸番，金宝满载而归，船多磕破于此。土人善水者，入水寻银，故名。

钟子屿　形如悬钟

西吉屿　：东吉屿　，舟人所谓“甘吉” 是也。参二屿之中，顽然一块，乃锄头增屿也。彼东、西二吉渡海者，风无论南北、船无论往来，必知由是路，始能入是门。是东吉、西吉又入台之指南车也。总澎之屿而计之，实四十有五；而相传为三十六屿者何？盖间或无天堑之险故也。

新港　通木冈山溪。溪从诸罗之马鞍山南出大目降营盘之北，又西过广储西里，又西过大目降草地，至武定里，从洲仔尾汇新港西入于海。此台、诸二县界水也。

大目降中溪　从马鞍山之南，过大目降营盘西，过广储西里、大目降草地，至武定里北而与新港会；从洲仔尾西入于海。

大目降南溪　从木冈山之西南出，西过大目降营盘，逶迤数里，过广储东里之北，又西北过广储西里、大目降草地，与中溪合，至武定里后，同新港西入于海。

咬狗溪　从香洋仔出永丰里，北过新丰里，又北过保大东里、保大西里，又西北过广储东里，汇于鲫仔潭，合流至永康里之北，西入大目降南溪，又西入大目降中溪。至武定里，同为新港，入于海。

大小桥港　合流，东过武定里之南，分为二；又东过永康里，北为小桥港，南为大桥港。

安平镇港　：潮汐从鹿耳门北至洲仔尾，受新港溪流；南至濑口，受凤山之冈山溪流。港内宽衍，可泊千艘。

娘妈宫澳　：在大山屿之南。秋冬之际，北风盛作，可泊戈船二十馀艘。澎之港澳，惟此处最稳。今水师副将驻此。

暗澳　在大山屿之东。原有土城，今圮。巡检司署在此。

双头跨澳　：在暗澳之东。中可泊船，以避北风。潮退时皆淤泥。

圭母湾澳　：在双头跨之东。四面皆山，商舶逃风者便之。

风柜澳　：在圭母澳之南。

禅安澳　：即峙内地。在风柜澳之东。澎之捕鱼者居之。

猪母落水澳　，邻于禅安。春、夏时，舟之渡厦者从此；只可寄舶，非避风处也。

琐管港澳　：乃大山屿之赘地。港多墨鱼，故名。非聚泊巨舰之所。

林投澳　：在琐管港之东。崖上生丛棘，叶如剑，多莿。俗呼为“林投” ，因以为名。

文良港澳　：在林投港之东。岸上多人家，乃大。

山屿之东崖也

西安澳　：在八罩屿南崖上。有大人宫，居民捕鱼者在此。

挽毛潭澳　在八罩屿东。崖上枯涸，无水泉。布袋澳　：在八罩屿北。其外狭内广，如布袋状，故名。

小果叶澳　：在文良港之北崖。上多人居，捕鱼小艇常聚泊焉。

龟壁港澳　：在大山屿之东北，龟壁山前。自龟壁港至风柜仔尾，有三十里。

洪林罩澳　在龟壁港之后，而大山屿之北。南风发，可以泊船。东西各有大湖，东曰湖东澳、西曰湖西澳。

东、西卫澳　在大山屿之西。其可泊舟者，惟东卫澳。西卫则无澳而名。兼之者，地相并也。镇海澳　：在镇海屿之北。可泊船十馀艘。有潭，名“万丈潭” ，上有土城，今圮。

赤嵌澳　：在镇海屿之西三里许。与小赤嵌相迎。南风泊船地。

瓦硐港澳　在镇海澳之西，去通梁社五里许。竹篙湾澳　在西屿之北。南风泊船地也。其西北有二地，曰南吼门、大吼门。湍水潆洄，舟楫不通。

大果叶澳　：在西屿北去。澳北有石一片沈水底，船不敢犯。俗呼为礁，名“师公礁。”

牛心湾澳　：在大果叶澳南，西屿之东。厦门商船来台，多入此。

内堑澳　在西屿之南。此澳有二，分为内外。外堑去内堑不远，约其地有二里许。外堑之西，有东西二窝。窝者，水中高地也。东窝潮退时，离水四丈八尺、阔七尺；西窝潮退时，离水二丈馀，其上倾泻不平。

后湾澳　：在西屿之西。此处南风时，只可寄泊，不足以避飓风。

小池角澳　：去后湾澳无几，亦仅可寄泊，非甚稳处也。

辑马湾澳　在西屿之南，北风寄泊之地。水安澳　：在八罩屿西崖上多人家。春夏行舟，多在此澳取水。

大花宅澳　：在八罩屿南。旁曰小花宅澳。二澳与花屿拱照，故名花宅。

将军澳　：在挽毛潭东。其澳岩麓临深，泊船时择善跳者飞身登岸，植木系缆。

沙钩澳　：在将军澳西。澳狭水浅，巨舰不进。承质澳　在大屿之南。越而西，有湖内澳。此处惟十月至三月波浪稍平，亦可以寄泊。四月至七月，则洪涛不测，虽土人亦罕至其处。

凤山县

阿猴林　：在观音山南。此山谿谷绝险，必攀藤附葛、凿道驾桥，方得至焉。

观音山　：在阿猴林之西北、小冈山之东南。其山生成五片，中一座尖秀，形像如佛；故名曰观音山。

七星山　：此山脱落七顶，至第七峰，山顶更高。上有石圆净如星，故名曰“七星山。”

大滚水山　：此山最高峻。

小滚水山　去大滚水山十里，馀地势与大滚水山相接。

尖山　：峻起清秀，故名曰“尖山。”

南赤山　：在已上诸峰之西南。其土色赤，故以为名。此山去凤山不远。

凤弹诸山　，在赤山西南。有十数小山，或高三、四丈、或高七、八丈者不等，俱土山圆净。在凤山之后。形如卵，故俗呼为凤卵。

凤山　：在凤弹山西。踞巅视之，其形如凤。旁有两山如翅。又有一仑，戴碝石如凤冠。另有一仑向海至沆仔，口如鼻。后有叠隅，形如卵。故名凤山。

大冈山　、小冈山　：俱在嘉祥里。

半屏山　：在小冈山西南。山面颇平，遥望之如屏，故名。《堪舆家》传为房屋坟基，有向此山者，主凶败。

打鼓山　：在漯底山西南，俗呼为打狗山。其山踞海岸，上有大潭石洞，为安平镇七鲲之宗。其形如鼓，故名。

旗后山　：在打鼓山之后。冬天捕乌鱼者在此。又逶迤而西南，有鲲身者七。自打鼓山蜿蜒而亘西南，共结七堆土阜，有蛛丝马迹之象，如鲲鱼鼓浪然。自一鲲身递至七鲲身，相距有十里许，并无碝石，俱皆沙土生成。然任风涛飘荡，不能崩陷。上多荆棘杂木，望之有苍翠之色。外系

“西南大海” 内，系台湾内港；宛在水中采捕之人居之。

傀儡山　：在县东。其土番性极顽悍。

卑南觅山　在傀儡山东。卑南觅社即在此山之后。社东南又有二山，名“小向山。” 山外大海之中有屿，名“尚仔屿” ，周围百馀里，此处万水朝东。屿外又有一绝大高山，名“尚冈山。” 转而南，复折而西南，叠峦复岫，莫非山也。有麻律律山、吕佳冈山、霄马干山、知本山、兆猫离山、霄猫离山、加流蛋山、龙鸾山、十仔仑山、水里山、卓落拨舌山、州密哥山、加览弼山、曲文麦山、大板六山、大乌万山、尽卜山、援人人围山、把仔益山、老佛山、蜈蜞岭。

郎娇山　：在沙马矶头山东南，离府治五百三十馀里。

沙马矶头山　在郎娇山西北。其山西临于海，山顶常带云，人视之若有人形，往来云中，疑为仙人降游其上。离府治五百三十里。

小琉球山　：此山在凤山西南海洋中，周围约有三十馀里。崎嵌巉险，并无抛泊船只处，止多出椰子、竹木，并无人居凤山水口，藉是山而益缜密。

冈山溪　：出自冈山北。西流过嘉祥里、依仁里，为二赞行溪。又西过长治里，为竹扈塭；西至永宁里，流入于海。此台、凤界水也。

浊水溪　出小冈山之南。山南有大滚水山出水常浊，故溪流皆浊，因以为名。西北过嘉祥里、长治里、维新里，南受鲫仔潭，西汇微罗港入于海。

万丹港　：在微罗港之南。至仁寿里，受崩山之小水，凡四归于海。

打鼓仔港　：在观音山左，打鼓山下。其港口有巨石裂成一门，门甚窄，仅容一舰。中有港可泊船。赤山庄小流皆汇于是。

阿猴溪　：从阿猴林内山西出阿猴林，又西南过罗汉文社之北而与大泽矶之北溪会；经搭楼社、阿猴社为巴六溪，浩瀚潆回千馀里。至淡水为淡水溪，又为沤湾溪；复折而南汇于东港，入于海。

大泽矶北溪　从大泽矶山北出罗汉文社之南，西流至搭楼社东转而西北与阿猴溪合；西为淡水溪，汇于东港，入于海。

大泽矶西溪　从大泽矶之西南山而出，北过搭楼社之东与北溪合；转而西北流入阿猴溪；西为淡水溪，汇于东港入于海。

中港　潮过赤山仔之北，转而东，过上淡水之南，受下淡水杂流，归诸海。

力力溪　从力力社东南内山西北过力力社，又西过淡水巡司之北，同为中港，西入于海。放索溪　自茄藤社东南内山西北过茄藤社之南，又从放索社之北，同为中港，西入于海。诸罗县。

番米基山　：在木冈山之西北、县治之东北。阿里山社东界，至此山止。自此山以东，皆系内山。大龟佛山　：在阿里山八社东南。

阿里山　在县治东北。其山下有土番共八社。肚武膋山　在县治东北。阿里山社北界至此山止。八掌溪、牛椆溪、山叠溪，皆此山流出。打利山　，在鹿仔埔山东、阿里山南。

鹿仔埔山　：在打利山西、覆鼎山东。

覆鼎山　：在打猫社大武垄山西北。形如覆鼎，故名。

马鞍山　：自木冈山西递至此，众山重叠，不可胜记。至马鞍，乃其尽处。此山在木冈山西北，形如马鞍，故名。壬戌年间，被溪水涨裂，中有崩坏一坑。台、诸二县分界之港曰“新港。” 自此山透入大武垄山　：在马鞍山西北。大武垄社山尤高耸。下有溪二：曰澳溪、曰啯溪。

赤山　：在马鞍山西北、大武垄山西。其山无石，土赤如黄金色，故名。上有观音亭，下有龙潭。周围皆肥美有源之田。

卜龟佛山　在覆鼎山西南。其形如龟，故名。下有古树，高数丈馀，俗传有神附焉。乡民近此居者，多疾病夭折，故农家皆徙三里之外为舍山。朝山　，在鸡笼鼻头山东南有土番山、朝社，其南即蛤子滩三十六社。

买猪末山　：在《山朝》山南。其峰尖秀，如文笔山形，南即哆啰满社、北即“山朝社” ，三日路程。黑沙晃山　：在买猪末山南。秀㧞峭丽，与买猪末山并峙。其东南即直脚宣五社。

斗六门诸山　：斗六门山甚多，北山在半线社。

界南山：在大武郡社界。吼尾溪、东螺溪、大武郡溪皆从斗六门山透出。

猫雾山　：在斗六门东北猫雾社界内。与小龟仑山隔大甲溪一条。

小龟仑山　：在猫雾山北龟仑社界。此山出滩，流入淡水港。

南日山　：在崩山社界。小龟仑山西中港，在此山北发源。

合欢山　：在南日山西。此山出滩，流入淡水港。奇独龟仑山　：在鸡笼鼻头山西，淡水城东。山后磺山、圭州山。

干豆门山　：山有二：一在淡水港西；二山夹港如门柱然；故名。

八里分山　：在淡水港口外奇独。龟仑山在港东，八里分山在港西，二山相与互峙。

查内山　在八里分山南。山麓有二小社，一名查内社、一名霄里社。山下有小港，通竹堑港。眩眩山　在查内山西，有小港，南流入竹堑港。小凤山　在眩眩山西。其山尽海，北至嵌港，南至竹堑港，莫非邑之朔方外障也。自鸡笼鼻、龟仑之外为大海。

鸡笼屿　：在海洋中，与鸡笼鼻头山相对，而在其西。

桶盘屿　：在鸡笼屿西。其屿平坦方正，故名桶盘。

旗干石　：在鸡笼鼻外。二石高耸，形如旗干夹石，因名。

石门屿　在旗干石西。一石中空如圆门，故名“石门。”

鸡心屿　：在石门西。状如鸡心，故名。

《木冈山》溪　从木冈山之西过马鞍山，又西过新港东新化里，至新化里为新港，入于海。欧汪溪　，一从大武垄山之东南内山而出，一从大武垄山西出，至新港社东合流茄。仔为茄。溪经开化里赤山之南，又西过善化里、安定里，入于海。

蚊港　：从南北鲲身外海潮过佳兴里之北，分南北二流；东过麻豆社之北，复分为二，受开化里之赤山杂流。港有桥，曰铁线桥。

啯溪　：从大武垄山北。西出大武垄社，过旧啯之北；又西过开化里之北；稍转西北而与急水溪会，入于海。

急水溪　：从大武垄山北，西过大排竹之南、又过下茄冬，经咯啯之北，西迤而与啯溪会，同入于海。

入掌溪　自鹿子埔山东南出，西过上茄冬之北、诸罗山之南，又西过小龟佛山逶逦数里，汇于猴树港，入于海。

牛椆溪　，自鹿子埔山西发源。西过覆鼎山南，又西过诸罗县山之北、打猫社之南，至南世竹西入龟子港，同猴树港而入于海。

《山叠溪　》：源流有三：南从鹿子埔之北流过西北与中流会；中从斗六门山之南流，过西南与南流合，逐西过覆顶山北，又北折过打猫社至石龟之南，复与北流会，同为《山叠溪》，至笨港入于海。其北流则又从斗六门山西出者也。经柴里社、猴闷社、他里雾社而与南流中流合。吼尾溪　自斗六门西过柴里社，南折至猴闷社之北，又折过他里雾北受麻芝干社细流至南社而西入于海。

东螺溪　：自斗六门与吼尾溪同流，西至东螺之眉里社分支北流，西过西螺社，又西过麻豆干社为北社溪，西入于海。

大武郡溪　：自斗六门与吼尾、东螺二溪合流，西过大武郡，经柴里社之西，支分北流过东螺社、大突社从二林社之北同三林港分于海。大肚溪　从投棘社之东南内山北过投棘社，西为投州溪。又北过柴硿仔社，至水里社之南，折而西经大肚社为大肚溪；南受半线、阿束二社细流而西归于海。

大甲溪　出猫雾、龟仑二山之间。西过半骂社，转而西南至大甲社，又西南至于崩山之旁里茅干、宛里、吞韶四小社，西入于海。

后笼溪　社西过新港仔之南，入于海。

中港　潮：至中港社分派；从社南东过合欢山，受南日山、武劳澳二流，西归于海。

《竹堑港　》潮过竹堑社，受眩眩山一水；又东过查内社，受查内山一水；西归于海。

南嵌港　潮过小凤山之北，南受眩眩山一流；入东北至南嵌社，南受查内山一流、东受干豆门一流，而西归于海。

淡水港　：从西北大潮过淡水城，入于豆门；转而东南，受合欢山滩流；又东过外入投南，受里末社一水；又东过麻里则孝社；东南受龟仑山滩，东北受鸡笼头山滩；从西北会归于海。鸡笼港　，其港三面皆山，独北面瀚海。然西北有鸡笼头线，东北有鸡笼鼻山。港口又有鸡笼屿、桶盘屿，周围甚密，内可泊巨艘。